ચેન્નઈઃ વેસ્ટ ઇન્ડીઝનો દિગ્ગજ ઓલરાઉન્ડર અને ગાયક ડ્વેન બ્રાવોનું કહેવું છે કે તેના ગીત ‘ચેમ્પિયન’ના નવા વર્ઝનમાં આંતરરાષ્ટ્રીય અને ભારતીય સંગીતનો એક અનોખો મેળ છે. યુ ટ્યુબ પર રિલીઝ થયેલા આ ગીતને બહુ થોડા દિવસમાં ચાર લાખથી વધુ વાર નિહાળવામાં આવ્યું છે. આ ગીતમાં બ્રાવો પોતાની વિન્ડીઝ ટીમના સાથી ખેલાડી ક્રિસ ગેલ સાથે નજરે પડી રહ્યો છે. આ વખતે આ ગીત હિન્દી-ઇંગ્લિશ એટલે કે હિંગ્લિશમાં છે. ભલે આ ગીતના શબ્દ બદલી નાખવામાં આવ્યા હોય, પરંતુ ધૂન તો એ જ જૂની ચેમ્પિયન-ચેમ્પિયનની છે. નવેસરથી ફિલ્માવવામાં આવેલા આ ગીતને આ વખતે હિન્દુસ્તાની ટચ આપવાની કોશિશ કરવામાં આવી છે.